સરદારના સ્ટેચ્યૂની રચનામાં દેશ-વિદેશના કંઇ-કેટલાય નામી-અનામી કારીગરો પોતાની કળાનો કસબ બતાવી રહ્યા છે. ચીનના નાગચાંગની જિયાંગશી તોંગકિંગના ટીકયૂ આર્ટ ફાઉન્ડ્રીના કારીગર કેવડિયા આવીને વલ્લભભાઇની પ્રતિમાનું બહારનું તાંબાનું માળખું બનાવવામાં મદદરૂપ બન્યા છે. મૂર્તિનું મૂળ માળખું કોંક્રીટ અને સ્ટીલમાંથી બની રહ્યું છે. મૂર્તિનું બહારનું માળખું બનાવવા માટે ટીકયૂ આર્ટ ફાઉન્ડ્રીએ કારીગર રામ સુથારના નેતૃત્વમાં તાંબાની પાંચ હજાર પેનલ ડિઝાઇન કરી છે. આ તમામ પેનલને એક વર્કશોપમાં લઇને જોડાશે, ત્યાર બાદ તબક્કાવાર મૂર્તિનું બહારનું માળખું તૈયાર કરાશે. ટીકયૂ આર્ટ ફાઉન્ડ્રી વર્કશોપ દ્વારા પહેલા તબક્કામાં વલ્લભભાઇ પટેલની મૂર્તિના પગ અને ધોતી માટે તાંબાની પેનલ તૈયાર કરાઇ હતી, જેની તસવીરો પણ સમૂહમાધ્યમોમાં પ્રકાશિત થઇ છે. મૂર્તિ બનાવવા માટે ઉપયોગમાં લેવાનારા સ્ટીલનું ઉત્પાદન ત્રિચીનાપલ્લીમાં થઇ રહ્યું છે. પ્રતિમાનું સ્ટીલ ફ્રેમવર્ક બનાવવાનો કોન્ટ્રાક્ટ મલેશિયા સ્થિત કંપની એવરસેનડાઇને આપવામાં આવ્યો છે, જેને દુબઇની પ્રખ્યાત બુર્જ ખલીફા અને બુર્જ અલ-અલબ જેવી બિલ્ડિંગ બનાવી છે.